Regte houding, regte werk | Netwerk24
Die nywerheidsgroep Invicta gaan nie vanjaar 'n dividend betaal nie want hy moet geld opsy sit om vir 'n belastingskikking met die Suid-Afrikaanse Inkomstediens te betaal.
Regte houding, regte werk
11 Januarie 2015 03:00
Berei jou goed voor: CV, ander eerste indrukke tel
Duisende matrikulante en gegradueerdes gaan, sertifikaat in die hand, in die volgende paar weke aan werkgewers se deure klop. Foto: Theo Jeptha
Dieselfde geld 'n werknemer, sê Venter. 'n Mens moet jou vaardighede en ingesteldheid regkry voordat jy begin werk soek.
Ná die ekonomiese resessie van 2008 het werkgewers heelwat meer eise begin stel aan die mense wat hulle aanstel. Wêreldwyd het indiensneming afgeneem. Werkgewers is geneig om voorkeur te gee aan werkers met kwalifikasies én 'n positiewe ingesteldheid teenoor hul werk. Werksoekers moet dus die huidige ekonomiese situasie in gedagte hou en besef dat die werkplek baie mededingender geraak het.
"Leer om jou vaardighede met vertroue – en 'n bietjie moed – te verkoop. Werkgewers soek mense op wie hulle kan reken, mense met inisiatief en visie. Dit is jou as werksoeker se taak om jou voornemende werkgewer te oortuig jy is die regte kandidaat vir die werk," sê Venter.
Hy sê 'n professionele, foutlose CV maak 'n groot verskil in hoe die eerste indruk oor jou ver­moëns gevorm word. Trouens, werksoekery gaan hoofsaaklik oor 'n goeie eerste indruk.
" 'n Swak CV vol spelfoute beteken jy kry al vroeg in die wedstryd 'n rooikaart."
Venter se raad is om 'n professionele kenner te raadpleeg om jou te help om jou CV op te stel. Werkgewers wil weet watter soort mens hulle in diens neem, waar die aansoeker in die verlede gewerk het en wat hy of sy as swak of sterk punte beskou.
Wanneer jy vir 'n onderhoud genooi word, is dit noodsaaklik dat jy jou goed voorberei. Wees in die onderhoud vol selfvertroue, maar nie arrogansie nie. "Onthou, goeie maniere bring 'n mens ver. Staan totdat jy gevra word om te sit, trek netjies aan en maak seker jy reageer samehangend en intelligent op die vrae wat aan jou gestel word," is Venter se raad.
'n Universiteitsgraad is nie meer 'n waarborg om werk te kry nie, maar Venter sê daar is ook heelwat suksesstories van mense wat 'n vakleerlingskap doen of tegniese vaardighede aanleer wat hulle in staat stel om byvoorbeeld loodgieters of elektrisiëns te wees. Diegene in dié rigting wat ook met entrepreneuriese vaardighede geseënd is, kan hul eie onderneming begin.
Dit is belangrik om positief te bly en te volhard, selfs al kry jy nie met jou eerste of tweede probeerslag werk nie.
"Moenie dat negatiwiteit of die opinies van ander mense jou werksoekery beïnvloed nie. Gryp al die kanse aan, selfs al lyk hulle maar onbelangrik. Dit kan dalk die deur na iets beters oopmaak."
Hy wys daarop dat enige ondervinding van onskatbare waarde is en dat die waarde daarvan om êrens in die werkplek jou voet in die deur te kry, nie onderskat moet word nie.
"Werkgewers soek 'n nuwe soort werknemer om hul maatskappy na sukses te lei. Maak seker jy staan bo die res uit."
■ Meer besonderhede is beskikbaar by ​careerhelp.org.za/ of bel die beroepshulpsentrum tolvry by 0860 35 66 35.
■ Google sleutelwoorde soos "apprenticeship 2015; South Africa" en kyk hoeveel geleenthede is by 'n wye verskeidenheid Suid-Afrikaanse maatskappye beskikbaar. As die afsnydatum verby is, sit jou naam op die 2016-waglys.
​Wenke vir werksoekers wat opleiding benodig:
■ As jy nie tersiêre opleiding kan bekostig nie, doen aansoek vir 'n leerlingskapprogram by een van die 21 sektorale opleidingsowerhede (setas), wat ten doel het om die vaardighede van Suid-Afrikaners te verbeter deur opleiding in 'n spesifieke sektor te verskaf. As jy byvoorbeeld belang stel in 'n loopbaan in die bankwese, kontak die bankseta vir 'n moontlike leerlingskap.
■ Kyk op die webtuistes van maatskappye watter leerlingskappe of indiensopleiding hulle aanbied. 'n Webtuiste soos latestlearnerships.com bied inligting oor indiensopleiding en beurse wat beskikbaar is vir opleiding.
■ Die departement van hoër onderwys en opleiding help werklose graduandi met internskapprogramme om werkondervinding op te doen.